Zsíros-Takács Mária

&

Zsiros-Petróczki Kitti

EXIT

EXIT

Zsíros-Takács Mária

&

Zsiros-Petróczki Kitti

Copyright © 2023 Smaragd Kiadó

Elérhetőségek:

+36 (30) 3619064

info@smaragdkiado.hu

www.smaragdkiado.hu

Szerkesztés: Vojcskó Sarolta „Charlotte”

Korrektúra: Oltay Zsuzsanna

Borítótervezés és e-könyv előkészítés:

Zsiros-Petróczki Kitti

Minden jog fenntartva.

Tilos a jogtulajdonos és a kiadó engedélye nélkül a könyv bármely részét bármilyen formában sokszorosítani, másolni, terjeszteni, információs rendszerben tárolni. Ideértve a nyilvános előadást, a hangoskönyvet, a televízió- és rádióadást, bármilyen internetes közlést, a fénymásolást, a rögzítést, információrögzítést és az átdolgozás bármely formáját az 1999. évi LXXVI. szerzői jogról szóló törvény alapján.

ISBN 978-615-6297-29-7

EXIT

Végre szabad vagyok. Súlytalanul zuhanok, és a hűvös légáramlat az arcomba csapja az amúgy is zilált hajam. A hídpillért megvilágító lámpák fényei acéllövedékekként hasítanak az engem körülölelő sötétségbe. Egyre hidegebb van, megpróbálnám felhúzni a kabátom cipzárját, de a testem nem engedelmeskedik. Csak magatehetetlenül zuhanok. Izmaim önkéntelen rángásai jelzik, hogy talán még pislákol bennem az élet. Végül is ezt akartam, hogy ne érezzek semmit.

Brigitta egy barátságtalan kórteremben tér magához. Hosszú percekig homályos képek táncolnak szeme előtt, mire végre kirajzolódik körülötte a környezet. A fertőtlenítő és a halál szagának keverékétől felfordul a gyomra. Ébredését egy éles szúró érzés okozhatta, ami az ágyékában jelentkezett. Reflexszerűen oda akar kapni, hogy kihúzza a katétert, de keze és a lába le van szíjazva. Nem túl szorosan, épp csak annyira, hogy ne tudjon kibújni a bőr fogságából. Segítségért kiáltana, de semmi esélye. A hangok útját állja a cső, amivel a légutait biztosították. Pánikba esik, ahogy felismeri a helyzetét. Most már erősebben próbál szabadulni, amikor belép az ügyeletes nővér.

– Nyugodjon meg, semmi baj. Túlélte a kis cirkuszi mutatványt – jegyzi meg cinikusan és az infúziós állványhoz lép.

Valamit belefecskendez, és Brigittán máris nyugodt tompultság lesz úrrá. Pár perc múlva egy harmincas éveiben járó, magas, sármos, fehér köpenyes férfi érkezik. Odalép a lány ágyához és gondterhelten méregeti páciense fakó arcát, majd a nővérhez fordul. Az orvos halkan, de határozottan utasítja az ápolót, aki rámosolyog, és elhagyja a kórtermet. Brigitta ismét próbál megszólalni. A doktor gyengéden megérinti a vállát.

– Gondolom, szeretné tudni, hogy mi történt és mit keres itt. Hajnalban hozták be csuromvizesen. Túl volt egy újraélesztésen és a vérképe szerint egy nagy adag heroinon. Legközelebb egy magányos helyet válasszon a repüléshez, ha biztosra akar menni. Egy német néni, aki csak egy kellemes hajókirándulásra vágyott, még mindig sokkos állapotban van a látványtól, amit okozott neki, amikor végignézte, ahogy a mélybe veti magát. A szüleit értesítettük. Az anyja nem volt meglepve, és azt mondta, hamarosan meglátogatja magát. Pár napig még itt marad, utána pedig átkerül az addiktológiára.